આ ગામના રહેવાસી તેજમલભાઇ રબારીએ મેરાન્યૂઝના સંવાદદાતાને જણાવ્યું કે રુર્બન યોજનામાં આ ગામની પસંદગી કરવામાં આવી હતી જેમાં ૩૩ કરોડના વિકાસના કામો આ ગામ માટે કરવાના હતા. જેમાંથી માત્ર ગટર લાઈનનું જ કામ કરવામાં આવ્યું છે. ગામમાં ભૂગર્ભ ગટર ૨૦ ફૂટ ઊંડી નાખવામાં આવી છે, જેમાં ગ્રામજનોએ ૧૩ લાખનું ભંડોળ આના માટે ભેગું કરીને યોજનામાં ફાળા તરીકે આપ્યું હતું. ગટરલાઈન નાખવા માટે ગામના તમામ રસ્તાઓ ખોદી નાખવામાં આવ્યા હતા. પરંતુ ગટરલાઈન તૈયાર થઇ ગયા બાદ તંત્ર એ વાત વિસરી ગયું કે ગટરલાઈન ઉપરના રસ્તા કે જેના પર ગામના લોકોનો રોજીંદો વ્યવહાર છે એની હાલત ખરાબ થઇ ગઈ છે.